Rådets forordning (EF) nr. 2220/2000

af 28. september 2000

om ændring af forordning (EØF) nr. 302/93 om oprettelse af et europæisk overvågningscenter for narkotika og narkotikamisbrug

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Den 8. februar 1993 vedtog Rådet forordning (EØF) nr. 302/93(3).

(2) Det Europæiske Overvågningscenter for Narkotika og Narkotikamisbrug (EONN) (i det følgende benævnt "centret") skal i samarbejde med medlemsstaterne oprette og samordne et europæisk informationsnet for narkotika og narkotikabekæmpelse (Reitox).

(3) I sin betænkning fra september 1998 om centrets årsberetning 1997 om narkotikasituationen i Den Europæiske Union påpegede Europa-Parlamentet, at det finder det nødvendigt, at centret begynder at inddrage de central- og østeuropæiske ansøgerlande og Cypern i Reitox-netværket og at medtage oplysninger fra disse lande i sine rapporter og analyser.

(4) Der er behov for en gradvis tilrettelæggelse af ansøgerlandenes deltagelse i centrets aktiviteter og Reitox's hovedopgaver.

(5) Phare's program for bekæmpelse af narkotikamisbrug tager især sigte på at bistå de central- og østeuropæiske lande med at udarbejde og udvikle informationssystemer og netværk for indsamling, behandling og videreformidling af oplysninger om narkotika og narkotikamisbrug i disse lande.

(6) Det vil være hensigtsmæssigt at overlade det direkte til centret at udføre tekniske bistandsprojekter i de central- og østeuropæiske ansøgerlande og andre ansøgerlande for at inddrage dem i centrets aktiviteter og oprette strukturforbindelser med Reitox-netværket.

(7) Centret skal inddrage alle Phare-lande, der deltager i Phare's program for bekæmpelse af narkotikamisbrug, i sine bestræbelser, heriblandt Albanien, Bosnien-Herzegovina og Den Tidligere Jugoslaviske Republik Makedonien.

(8) De bistandsprojekter, centret skal gennemføre i ansøgerlandene og i de lande, der kan deltage i Phare-programmet, omfatter især opgaver i forbindelse med samordning og udveksling af oplysninger, overførsel af viden, oprettelse og udvikling af strukturforbindelser med Reitox-netværket og oprettelse og befæstelse af nationale kontaktpunkter -

UDSTEDT FØLGENDE FORORDNING:

Artikel 1

Rådets forordning (EØF) nr. 302/93 ændres således:

1) Artikel 1, stk. 4, affattes således:

"4. Centret kan med forbehold af artikel 2, litra D, nr. 14, kun træffe foranstaltninger inden for området information og behandling deraf."

2) I artikel 2, litra D, tilføjes følgende nummer:

"14. det kan på anmodning af Kommissionen for De Europæiske Fællesskaber overlade ansøgerlandene og de lande, der kan deltage i Phare-programmet, sin knowhow og bistå dem med oprettelse og styrkelse af strukturforbindelser med Reitox-nettet samt med oprettelse og befæstelse af nationale kontaktpunkter."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. september 2000.

På Rådets vegne

D. Vaillant

Formand

(1) EFT C 342 E af 30.11.1999, s. 413.

(2) Udtalelse afgivet den 16.6.2000 (endnu ikke offentliggjort i EFT).

(3) EFT L 36 af 12.2.1993, s. 1. Forordningen er ændret ved forordning (EF) nr. 3294/94 (EFT L 341 af 30.12.1994, s. 7).